
Par atklātu konkursu “Būvniecības ieceres dokumentācijas izstrāde un autoruzraudzība Tukuma novada izglītības iestāžu pārbūvei” (iepirkuma identifikācijas Nr. TNP 2026/58)
     
	Atklāta konkursa “Būvniecības ieceres dokumentācijas izstrāde un autoruzraudzība Tukuma novada izglītības iestāžu pārbūvei” (iepirkuma identifikācijas Nr. TNP 2026/58) (turpmāk – Konkurss) organizēšanai pilnvarotā iepirkuma komisija (turpmāk – Komisija) informē, ka 2026. gada 2. jūlijā ir saņēmusi ieinteresētā piegādātāja jautājumu Elektroniskajā pastā par Konkursu un sniedz atbildes uz uzdoto jautājumu:

Jautājums:
Saistībā ar atklāto konkursu "Būvniecības ieceres dokumentācijas izstrāde un autoruzraudzība Tukuma novada izglītības iestāžu pārbūvei" (identifikācijas Nr. TNP 2026/58) lūdzam izvērtēt iespēju pagarināt piedāvājumu iesniegšanas termiņu.
Iepazīstoties ar iepirkuma nolikumu un tam pievienotajām tehniskajām specifikācijām, secinām, ka iepirkuma priekšmets ietver būvniecības ieceres dokumentācijas izstrādi un autoruzraudzību piecās izglītības iestāžu ēkās (Zemgales vidusskolas ēka un sporta zāle, pirmsskolas izglītības iestādes "Spārīte" ēka, Zantes pamatskolas sporta zāle, Smārdes pamatskolas pārejas pārbūve un Pūres pamatskolas stadions), katrai no tām nosakot atsevišķu tehnisko specifikāciju un izpildes termiņu. Saskaņā ar tehnisko specifikāciju prasībām, sagatavojot būvniecības ieceres dokumentāciju, par katru no minētajiem objektiem jāveic nepieciešamie izpētes uzmērījumi un apsekojumi. Šāds objektu skaits un katra objekta individuālā specifika paredz nepieciešamību vienlaikus izstrādāt vairākus savstarpēji nesaistītus risinājumus un sagatavot kvalitatīvu tehnisko un finanšu piedāvājumu par katru iepirkuma priekšmeta daļu atsevišķi.
Papildus vēršam uzmanību, ka piedāvājuma sagatavošanas periodā iekļāvās arī Jāņu svētku brīvdienas, kuru laikā, no 2026. gada 22. jūnija līdz 28. jūnijam, uzņēmuma birojs nestrādāja, kas arī būtiski samazināja pretendentam faktiski pieejamo laiku kvalitatīva piedāvājuma sagatavošanai.
Ņemot vērā minēto, lūdzam pagarināt piedāvājumu iesniegšanas termiņu vismaz par 1 (vienu) nedēļu, tādējādi nodrošinot iespēju sagatavot un iesniegt kvalitatīvu un prasībām atbilstošu piedāvājumu.

Atbilde: 
Iepirkuma komisija informē, ka piedāvājumu iesniegšanas termiņa pagarināšana nav iespējama.
Konkursa procedūra ir tieši saistīta ar pašvaldības plānoto Valsts kases aizņēmuma saņemšanu projekta finansēšanai. Saskaņā ar likuma "Par valsts budžetu 2026. gadam un budžeta ietvaru 2026., 2027. un 2028. gadam" 40. panta pirmās daļas 5. punkta d) apakšpunktu aizņēmuma pieprasījums iesniedzams ne vēlāk kā līdz 2026. gada 1. septembrim.
Lai pašvaldība minētajā termiņā varētu iesniegt aizņēmuma pieprasījumu, pirms tam ir jāpabeidz iepirkuma procedūra, jāpieņem lēmums par iepirkuma rezultātiem un jāveic citas normatīvajos aktos noteiktās darbības, kas nepieciešamas aizņēmuma noformēšanai.
Ņemot vērā minētos termiņus un to, ka tie ir saistoši projekta finansējuma nodrošināšanai, piedāvājumu iesniegšanas termiņa pagarināšana nav iespējama.

